JY LEES NOU Tamatiebeesstertpotjie
'n Beesstertpotjie bly vir my een van die lekkerste soorte potjiekos om te maak (en te eet!). Prut die beesstert baie lank en baie stadig.
Hou die kole matig sodat die sous nie aanbrand nie. Ek het dit voorgesit op romerige mieliepap wat ek met botter, parmesaankaas en fyngekapte roosmaryn gegeur het, maar kapokaartappel, rys of koeskoes sal net so lekker werk.
2-3 kg beesstert, in litte gesaag
6 stele seldery, grof gekap
750 ml goeie beesvleisaftreksel
125 ml rooi muskadel
Geur die beesstert met sout en peper. Verhit 'n skeut olyfolie in 'n groot swartpot tot baie warm en braai die vleis in lotte daarin bruin. Skep die laaste lot vleis uit en krap van die kole onder die pot weg. Voeg nog 'n bietjie olie by, indien nodig. Braai nou die uie, knoffel en seldery in dieselfde pot tot dit begin sag word en skep dan die vleis terug in die pot.
Voeg die tamaties, aftreksel, rooiwyn, muskadel en roosmaryn by. Bedek die pot en laat staan dit oor koel tot matige kole. Laat dit vir 4-5 uur saggies prut (onthou om 'n vuurtjie 'n entjie van die pot af aan die gang te hou sodat jy nou en dan 'n paar kole het om onder die pot in te stoot).
Loer elke uur of wat in die pot en beweeg die vleis 'n bietjie rond, maar moenie te veel roer nie. Die geheim van beesstert is om dit lank en stadig gaar te maak en om te sorg dat daar deurgaans genoeg vloeistof is. Wanneer die vleis van die bene begin loskom, is die potjie reg om te geniet.
As die pot in hierdie stadium nog baie souserig is, krap 'n paar warm kole onder die pot in en laat die sous 'n bietjie afkook. Skep die smulsagte beesstert op romerige polenta of kapokaartappels en geniet.